Φρειδερίκος Γ΄ του Χόλσταϊν-Γκόττορπ

Ο Φρειδερίκος Γ΄, δανικά Frederik (22 Δεκεμβρίου 1597 - 10 Αυγούστου 1659) από τον Οίκο του Σλέσβιχ-Χόλσταϊν-Γκόττορπ ήταν δούκας του Χόλσταϊν-Γκόττορπ (1616-1659).

Βιογραφία
Ήταν ο πρωτότοκος γιος του Ιωάννη-Αδόλφου δούκα του Χόλσταϊν-Γκόττορπ και της Αυγούστας των Όλντενμπουργκ, κόρης του Φρειδερίκου Β΄ της Δανίας.

Φιλοδοξούσε να αναπτύξει το θαλάσσιο εμπόριο και για το σκοπό αυτό ίδρυσε το Φρίντριχστατ το 1621, όμοια με την ίδρυση του Γκλύκστατ 4 έτη πριν από τον Χριστιανό Δ΄ της Δανίας. Προσπάθησε να βρει έναν εμπορικό δρόμο προς τη Ρωσία και την Περσία, που δεν θα περνούσε γύρω από την Αφρική. Έστειλε το Νοέμβριο του 1633 μια αποστολή από το Αμβούργο στη Μόσχα με γραμματέα τον Άνταμ Ολεάριους. Η αποστολή έφθασε τον Αύγουστο του 1634 στη Μόσχα, αλλά η εμπορική συμφωνία με τον αυτοκράτορα της Ρωσίας Μιχαήλ Α΄ Ρομανώφ δεν είχε επιτυχία. Ωστόσο με την επιστροφή της αποστολής στο Γκόττορπ τον Απρίλιο του 1635, ξεκίνησε την προετοιμασία της επόμενης. Το 1636 έστειλε αποστολή στην Περσία και το 1639 ο σάχης Σάφι των Σαφαβιδών απάντησε με μία αποστολή με δώρα για τον δούκα.

Κατά τον Τριακονταετή Πόλεμο αντιμετώπισε δυσκολία στη διακυβέρνηση της περιοχή του. Δήλωσε ουδετερότητα, έτσι αρνήθηκε την ένωση με τη Δανία, κάτι που ωφέλησε τη Σουηδία. Το 1654 φιλοξένησε τη Χριστίνα, που είχε πρόσφατα παραιτηθεί του θρόνου της, η οποία έγραψε στον διάδοχό της και του σύστησε να νυμφευτεί μία από τις κόρες τού Φρειδερίκου Γ΄. Πράγματι ο Κάρολος Ι΄ Γουσταύος των Βίττελσμπαχ νυμφεύθηκε τη Χέντβιχ-Ελεονόρα. Η Σουηδία τελικά δεν πέτυχε να γίνει μία από τις Μεγάλες Δυνάμεις και η φιλοσουηδική πολιτική τού Φρειδερίκου Γ΄ εξασθένησε τον Οίκο του.

Ήταν επιτυχημένος προστάτης των Τεχνών και των Γραμμάτων. Το 1642 ίδρυσε μαζί με τον Λουδοβίκο Α΄ πρίγκιπα του Άνχαλτ-Κέτεν την Καρποφόρο Κοινότητα, έναν φιλολογικό σύλλογο για την ανάπτυξη της Γερμανικής Γλώσσας. Συνεισέφερε στη δημιουργία της Σφαίρας του Γκόττορπ, μιας αναπαράστασης του ουρανού γι' αυτόν που στεκόταν στο εσωτερικό της· τώρα βρίσκεται στο Μουσείο Φωτογραφικής Τέχνης της Αγ. Πετρούπολης. Ο ζωγράφος Γύργκεν Όφενς εργάστηκε γι' αυτόν και τον γιο του που τον διαδέχθηκε.

Οικογένεια
Νυμφεύτηκε το 1630 τη Μαρία-Ελισάβετ των Βέττιν, κόρη του Ιωάννη-Γεωργίου εκλέκτορα της Σαξονίας και είχε τέκνα:
 Σοφία-Αυγούστα 1630-1680, παντρεύτηκε τον Ιωάννη ΣΤ΄ πρίγκιπα του Άνχαλτ-Τσερμπστ. 
 Μαγδαληνή-Σίβυλλα 1631-1719, παντρεύτηκε τον Γουσταύο-Αδόλφο δούκα του Μεκλεμβούργου-Γκύστροβ. 
 Μαρία-Ελισάβετ 1634-1665, παντρεύτηκε τον Λουδοβίκο ΣΤ΄ λάντγραβο της Έσσης-Ντάρμστατ.
 Φρειδερίκος 1635-1654, απεβίωσε 19 ετών.
 Χέντβιχ-Ελεονώρα 1636-1715, παντρεύτηκε τον Κάρολο Ι΄ Γουσταύο της Σουηδίας.
 Άννα-Δωροθέα 1640-1713.
 Χριστιανός-Αλβέρτος 1641-1695, δούκας του Χόλσταϊν-Γκόττορπ.
 Αύγουστος-Φρειδερίκος 1646-1705, αντιβασιλιάς του πριγκιπάτου του Οϊτίν και επίσκοπος της Λυβέκης.
 Αυγούστα-Μαρία 1649-1728, παντρεύτηκε τον Φρειδερίκο Ζ΄ μάαργραβο του Μπάντεν-Ντούρλαχ.
 Ιωάννης-Γεώργιος 1638-1655 απεβ. 17 ετών, Ιωάννης-Αδόλφος 1632-1633 απεβ. 1 έτους, Χριστίνα-Σαβίνα 1643-1644 απεβ. 1 έτους· Αδόλφος-Αύγουστος 1637, Γουσταύος-Ούλριχ 1642, Αδόλφος 1647, Ελισάβετ-Σοφία 1647 δίδυμος του προηγουμένου, απεβίωσαν νήπια.

Παραπομπές

Πηγές 
 Granlund, Lis (2004). "Queen Hedwig Eleonora of Sweden: Dowager, Builder, and Collector". In Campbell Orr, Clarissa. Queenship in Europe 1660-1815: The Role of the Consort. Cambridge University Press. pp. 56–76. ISBN 0-521-81422-7.

Εξωτερικοί σύνδεσμοι
The Voyages and Travells of the Ambassadors Sent by Frederick Duke of Holstein, to the Great Duke of Muscovy, and the King of Persia: Begun in the Year M.DC.XXXIII, and Finish'd in M.DC.XXXIX : Containing a Compleat History of Muscovy, Tartary, Persia, and Other Adjacent Countries : with Several Publick Transactions Reaching Near the Present Times : in VII Books (1669)

Δούκες του Χόλσταϊν-Γκόττορπ